**Informatīvais ziņojums**

**„Par Latvijas nacionālo pozīciju par teritoriālo kohēziju”**

**1. ES tiesību akta projekta/izskatāmā jautājuma īss apraksts**

2011.gada 6.oktobrī Eiropas Komisija (turpmāk – EK) publicēja Eiropas Savienības struktūrfondu un Kohēzijas fonda (turpmāk – ES fondi) regulu priekšlikumus 2014.-2020.gada plānošanas periodam, tai skaitā priekšlikumu:

1. EIROPAS PARLAMENTA UN PADOMES REGULAI, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006;
2. EIROPAS PARLAMENTA UN PADOMES REGULAI par īpašiem noteikumiem attiecībā uz Eiropas Reģionālās attīstības fondu un mērķi “Ieguldījums izaugsmei un nodarbinātībai” un par Regulas (EK) Nr. 1080/2006 atcelšanu;
3. EIROPAS PARLAMENTA UN PADOMES REGULAI par Eiropas Sociālo fondu un Regulas (EK) Nr. 1081/2006 atcelšanu;
4. EIROPAS PARLAMENTA UN PADOMES REGULAI par Kohēzijas fondu un par Padomes Regulas (EK) Nr. 1084/2006 atcelšanu.

Papildus š.g. 12.oktobrī EK publicēja regulas priekšlikumu Kopējai lauksaimniecības politikai plānošanas periodam no 2014.-2020.gadam, kurā ietverts priekšlikums Eiropas Parlamenta un Padomes regulai par atbalstu lauku attīstībai no Eiropas Lauksaimniecības fonda lauku attīstībai (ELFLA).

ES fondu regulu projektos EK ir definējusi principus Eiropas Savienības dalībvalstīm, t.sk. Latvijai, pieejamā finansējuma apjoma noteikšanai, iespējamās atbalsta jomas, ES fondu vadības un ieviešana jautājumus periodam pēc 2013.gada.

Ņemot vērā, ka 2007.gadā Lisabonas līgums tika papildināts ar teritoriālās kohēzijas elementu, kas līdzās sociālai un ekonomiskajai kohēzijai izceļ ES politiku teritoriālo dimensiju, EK regulu piedāvājumā ir iekļāvusi uzstādījumus teritoriālās attīstības veicināšanai, tai skaitā:

* akcentē nepieciešamību nodrošināt atbalstu integrētai teritoriālai attīstībai, tai skaitā, īstenojot vietējās attīstības stratēģijas;
* paredz nosacījumus kopienas virzītai vietējai attīstībai (LEADER pieeja);
* paredz iespēju integrētām teritoriālām investīcijām, ja kāda pilsēta vai cita teritorija paredz integrētu pieeju attīstības sekmēšanā, piesaistot ieguldījumus no vairākiem darbības programmas/u prioritārajiem virzieniem;
* velta pastiprinātu uzmanību pilsētu ilgtspējīgai attīstībai, piedāvājot šim mērķim:
  + „iezīmēt” kā minimumu vismaz 5% ERAF līdzekļus, kas deleģēts pilsētu pārvaldībai;
  + izveidot pilsētu attīstības platformu ES līmenī, lai veicinātu kapacitātes celšanu un pieredzes apmaiņu;
  + pieņemt/vienoties par pilsētu sarakstu veidošanai, kurās tiks īstenotas integrētas darbības pilsētu ilgtspējīgai attīstībai;
  + atbalstīt inovatīvas darbības ilgtspējīgas pilsētu attīstības jomā.
* paredz iespēju ES fondus izmantot, lai atbalstītu finanšu instrumentus darbības programmā. Finanšu instrumentus var apvienot ar grantiem, procentu likmju subsīdijām un garantijas maksas subsīdijām. Labuma guvēji, kas atbalstīti ar finanšu instrumentiem, var saņemt arī grantus vai citu atbalstu no darbības programmas vai no cita instrumenta, kas atbalstīts no ES budžeta.

**2. Latvijas Republikas pozīcija**

***Stratēģiskie programmēšanas dokumenti***

Latvija kopumā pozitīvi vērtē EK priekšlikumu stratēģiskajos ES fondu programmēšanas dokumentos 2014.-2020.gadam iekļaut uzstādījumus par nepieciešamo atbalstu teritoriālai, tai skaitā pilsētu un lauku, attīstībai. Īpaši atbalstām EK priekšlikumu veicināt efektīvāku vietējo izaugsmes resursu izmantošanu un vietējā izaugsmes potenciāla aktivizēšanu, kā arī priekšlikumu nodrošināt kompleksu (integrētu) atbalstu izaugsmes sekmēšanai konkrētās teritorijās, saskaņā ar vietējās attīstības stratēģijām.

Vienlaikus akcentējam, ka atbalsta teritorijas un atbalsta pasākumi teritoriālai attīstībai ir nosakāmi atbilstoši nacionālai reģionālās attīstības stratēģijai. Savukārt, ievērojot subsidiaritātes principu, ES fondu atbalsts atbilstošos gadījumos sniedzams vietējo attīstības programmu un vietējo iniciatīvu īstenošanai, vienlaikus ņemot vērā nacionāla līmeņa politiku prioritātes. Tādā veidā iespējams palielināt vietējā pārvaldes līmeņa atbildību teritoriālās attīstības veicināšanā un nodrošināt efektīvākus risinājumus izaicinājumu pārvarēšanai, jo tieši šis pārvaldes līmenis vislabāk pārzina vietējās situācijas specifiku un vajadzības, līdz ar to var efektīvāk sekmēt teritoriālo attīstību.

Šajā kontekstā piesardzīgi izturamies pret jaunu ES mēroga iniciatīvu izveidi atsevišķām teritoriju grupām (t.sk., pilsētām, teritorijām, kas cieš no dabas vai demogrāfiskiem izaicinājumiem, attālākajiem reģioniem), jo tādā veidā netiek respektēta Eiropas teritoriju daudzveidība, atšķirīgie teritoriju attīstības līmeņi vienas teritoriju grupas ietvaros un izaicinājumi, ar kuriem tās saskaras. Turklāt Latvijas teritorijas var nekvalificēties atbalstam šāda veida pasākumos (piem., Latvijas teritorijas ES mērogā nekvalificējas kā visattālākās, Latvijas pilsētas ir daudz mazākas par Eiropas pilsētām un tml.), tādējādi apdraudot Latvijai pieejamā ES finansējuma apjomu.

***Kopienas virzīta vietējā attīstība***

Latvija neiebilst pret EK priekšlikumu sniegt atbalstu kopienas virzītai vietējai attīstībai, jo tādā veidā iespējams risināt dažādu sabiedrības grupu vajadzības „uz vietas” („on the ground”). Latvija atbalsta arī priekšlikumu atbalstīt vietējās rīcības grupu (VRG) izstrādāto attīstības stratēģiju īstenošanu no vairākiem ES fondiem.

Vienlaikus Latvija uzskata, ka integrēts ES fondu atbalsts sniedzams ne tikai VRG attīstības stratēģiju īstenošanai, bet arī vietējo pašvaldību attīstības programmām, kas tiek izstrādātas pēc integrētas pieejas principiem un, piesaistot dažādas vietējā attīstībā iesaistītās puses (tostarp, uzņēmējus, nevalstiskās organizācijas, dažādas iedzīvotāju grupas).

Bez minētā, svarīgi nodrošināt sasaisti starp pašvaldību attīstības programmām un vietējo rīcības grupu izstrādātajām attīstības stratēģijām integrētas un saskaņotas teritoriālās attīstības sekmēšanai, kā arī atbilstību reģionālajām un nacionālajām attīstības prioritātēm.

Kvalitatīvu attīstības plānošanas dokumentu izstrādei svarīgi ir dot iespēju dalībvalstīm stiprināt ne tikai VRG, bet arī pašvaldību kapacitāti attīstības plānošanā.

***Integrētas teritoriālās investīcijas (ITI)***

Latvija uzskata, ka integrēta un efektīva vietējās attīstības stratēģija, kas izstrādāta partnerībā ar vietējā attīstībā iesaistītajām pusēm, ir piemērots instruments, lai nodrošinātu investīciju koordināciju infrastruktūrā un cilvēkresursos, kā arī investīciju koordināciju pilsētu un lauku teritorijās.

Šajā kontekstā, Latvija atbalsta integrētas investīcijas teritoriālās attīstības sekmēšanai, kas ir pietiekoši elastīgas attiecībā uz teritoriālo daudzveidību un atšķirīgajiem izaicinājumiem, kā arī ir vērstas uz pašvaldību attīstības stratēģiju ieviešanu.

***Ilgtspējīga pilsētu attīstība***

Latvija uzskata, ka pilsētām ir nozīmīga loma teritoriālās attīstības sekmēšanā, līdz ar to pozitīvi vērtē EK priekšlikumu atbalstīt pilsētas, īstenojot integrētās pilsētu attīstības programmas.

Latvijā starp valsts nozīmīgākajiem attīstības centriem (kas saskaņā ar Latvijas ilgtspējīgas attīstības stratēģijā 2030 noteikto ir nacionālās un reģionālas nozīmes attīstības centri), bez lielajām pilsētām (*cities*), ir arī mazāka mēroga pilsētas (*towns*), kas pilda nozīmīgu lomu reģionālajā attīstībā. Līdz ar to, respektējot pilsētu daudzveidību un atšķirīgos izaicinājumus, svarīgi nodrošināt iespēju risināt ne tikai lielo, bet arī vidēji lielo un mazo pilsētu problemātiku, kā arī sekmēt pilsētu un lauku mijiedarbību, nodrošinot ciešāku sasaisti starp ieguldījumiem pilsētās un lauku teritorijās.

Latvija neatbalsta EK priekšlikumu „iezīmēt” vismaz 5% ERAF finansējuma, kas novirzāmi integrētām darbībām ilgtspējīgai pilsētu attīstībai, kas deleģēts pilsētu pārvaldībai (globālai grants). Šajā kontekstā Latvija vēlas akcentēt, ka globālais grants nevar būt vienīgais atbalsta veids pilsētām. Globālā granta piemērošana atbalsta sniegšanā var būt tikai kā papildus atbalsta iespēja pilsētām, turklāt šīs iespējas izmantošanai ir jābūt dalībvalstu brīvprātīgai izvēlei. Latvija uzskata, ka finansējums globālā granta formā var tik sniegts tikai lielajām pilsētām, kurām ir atbilstoša kapacitāte un pieredze īstenot integrēta attīstības stratēģijas.

Latvija neiebilst pret EK priekšlikumu pilsētu integrēto attīstības stratēģiju īstenošanai novirzīt koordinētu ERAF un ESF finansējumu.

Lai arī Latvija kopumā atbalsta EK priekšlikumu nodrošināt ES fondu atbalstu ilgtspējīgai attīstībai, vēršam uzmanību, ka pilsētas nav vienīgā reģionālās politikas mērķa teritorija, kurai būtu jāparedz Kohēzijas politikas atbalsts. Latvija uzskata, ka atbalstāmo teritoriju izvēle un finansējuma apjoms ir jānosaka nacionālajā līmenī atbilstoši nacionālajai reģionālās attīstības stratēģijai, ņemot vērā nacionālās reģionālās politikas mērķa teritoriju (pilsētu, t.sk., to funkcionālo teritoriju, galvaspilsētu aglomerāciju, lauku, piekrastes, pierobežas teritoriju, u.c.) specifiskās vajadzības.

***Pilsētu attīstības platforma***

Latvija neatbalsta EK piedāvātās pilsētu attīstības platformas izveidošanu, ņemot vērā šādus aspektus:

* piedāvātā iniciatīva pārklājas ar citu ES mēroga iniciatīvu – URBACT – kuras ietvaros jau šobrīd pilsētas var stiprināt savu kapacitāti, kā arī veicināt sadarbību un pieredzes apmaiņu starp dažādu ES valstu pilsētām, līdz ar to neredzam šādas iniciatīvas pievienoto vērtību;
* no esošā piedāvājuma nav skaidrs jaunās iniciatīvas izveides pamatojums, kā arī pilsētu iesaistes nosacījumi (tostarp, kādēļ ir plānots ierobežot pilsētu iesaisti iniciatīvā [maksimums 300 pilsētas, maksimums 20 pilsētas no vienas dalībvalsts], kas noteiks un kādi būs pilsētu atlases kritēriji u.c.).

***Inovatīvās aktivitātes ilgtspējīgai pilsētu attīstībai***

Latvija ir piesardzīga jautājumā par EK priekšlikumu ES līmenī atbalstīt inovatīvas aktivitātes ilgtspējīgai pilsētu attīstībai, ņemot vērā neskaidro jaunās iniciatīvas izveides pamatojumu, kā arī pilsētu iesaistes nosacījumus (kas varēs pieteikties uz atbalstu, kāda būs projektu atlase procedūra, kāda loma būs dalībvalstīm atbalsta saņēmēju identificēšanā un projektu atlasē).

***Finanšu instrumenti***

Latvija uzskata, ka finanšu instrumentu pielietošanas teritoriju attīstības projektos ir atbalstāma, ja tiek novērsti š.g. 15.novembrī MK apstiprinātajā pozīcijā Nr.1 „Par ES Kohēzijas politikas regulu priekšlikumiem 2014. – 2020. gada plānošanas periodam” minētie riski.

Latvija uzskata, ka iespēja finanšu instrumentus apvienot ar grantiem paver iespējas finanšu instrumentu plašākai izmantošanai un veicina to pievilcību, kā arī paliela investīciju vērtību un radot ES fondu ieguldījumu multiplikatora efektu. Latvija piesardzīgi vērtē Eiropas Investīciju bankas lomu finanšu instrumentu ieviešanā, jo, kā rāda citu dalībvalstu pieredze, tas rada risku savlaicīgam ES fondu apguves progresam.

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas

valsts sekretārs G.Puķītis

17.11.2011. 14:18

1370

I.Ciukša,

67770385, [indra.ciuksa@raplm.gov.lv](mailto:indra.ciuksa@raplm.gov.lv)